Letecký pohľad na Neil Armstrong Operations and Checkout Building, 19. január 2017
**Neil Armstrong Operations and Checkout Building** (v preklade: *Budova operácií a testov Neila Armstronga*; pôvodne známa ako **Manned Spacecraft Operations Building**; v preklade: *Budova pilotovaných letov*) je historická budova na ostrove Merritt na Floride v Spojených štátoch. Päťposchodová štruktúra sa nachádza v priemyselnej oblasti Kennedyho vesmírneho strediska NASA. K vybaveniu budovy patria tiež ubytovne pre astronautov a miestnosti, kde si pred letom obliekajú a kontrolujú skafandre. V budove trávia posledné dni a hodiny pred letom (a taktiež krátko po lete) hlavné a záložné posádky misií od čias programu Gemini v polovici 60. rokov 20. storočia. Ďalšou významnou súčasťou budovy je rozľahlá dielňa, kde sa vykonáva finálna montáž a rôzne kontroly kozmických lodí s ľudskou posádkou. Dňa 21. januára 2000 bola budova zaradená do Národného registra historických miest USA (*U.S. National Register of Historic Places*).

Využitie v programe Apollo
--------------------------

Posádka Apolla 10, John Young, Thomas Stafford a Eugene Cernan, začína svoju cestu z Manned Spacecraft Operations Building k štartovaciemu komplexu 39B, 18. máj 1969
Objekt bol postavený v rokoch 1963 až 1964 pod názvom *Manned Spacecraft Operations Building* pre potreby programu Gemini a následne Apollo. V období programu Space Shuttle bol premenovaný na *Operations and Checkout Building* (v preklade: *Budova operácií a testov*), neformálne známy ako O&C.

### Výškové skúšobné komory

V roku 1965 bola v časti High Bay nainštalovaná dvojica výškových (hypobarických) komôr na testovanie environmentálneho systému a systému podpory života veliteľského, servisného a lunárneho modulu kozmickej lode Apollo v simulovaných nadmorských výškach až 76 km. Každá komora je vysoká 18 m (s čistou pracovnou výškou 8,5 m) a vnútorným priemerom 10 m. Maximálnu simulovanú výšku (minimálny tlak) bola schopná dosiahnuť za hodinu. Používali ich hlavné a záložné posádky všetkých pilotovaných misií od tragického Apolla 1 v októbri 1966 až po skúšobný program Apollo-Sojuz v júli 1975.

Využitie po skončení programu Apollo a v súčasnosti
---------------------------------------------------

Počas 80. a 90. rokov 20. storočia sa budova O&C používala na umiestnenie a testovanie vedeckých modulov Spacelab pred ich letmi v nákladovom priestore raketoplánu. Na konci 90. rokov a začiatkom 21. storočia sa tu kontrolovali niektoré moduly a nosníky pre Medzinárodnú vesmírnu stanicu.

V období od júna 2007 do januára 2009 budova prešla rekonštrukciou v hodnote 55 miliónov amerických dolárov. V roku 2014 bola pomenovaná po Neilovi Armstrongovi, prvom človeku, ktorý vstúpil na povrch Mesiaca, pri príležitosti 45. výročia misie Apollo 11. V súčasnosti objekt slúži na finálnu montáž a predletové kontroly kozmických lodí Orion.

Galéria
-------

* Výstavba Manned Spacecraft Operations Building, 29. júl 1963Výstavba Manned Spacecraft Operations Building, 29. júl 1963
* Manned Spacecraft Operations Building krátko pred dokončením, 9. november 1964Manned Spacecraft Operations Building krátko pred dokončením, 9. november 1964
* Posádka Apolla 1 nastupuje do kozmickej lode pred testom vo výškovej komore v Manned Spacecraft Operations Building, 18. október 1966Posádka Apolla 1 nastupuje do kozmickej lode pred testom vo výškovej komore v Manned Spacecraft Operations Building, 18. október 1966
* Lunárny modul Apolla 11 počas príprav v Manned Spacecraft Operations Building, 4. apríl 1969Lunárny modul Apolla 11 počas príprav v Manned Spacecraft Operations Building, 4. apríl 1969
* Kozmická loď Apollo 11 počas predletových príprav v Manned Spacecraft Operations Building, 11. apríl 1969Kozmická loď Apollo 11 počas predletových príprav v Manned Spacecraft Operations Building, 11. apríl 1969
* Posádka Apolla 11 raňajkuje v jedálni v Manned Spacecraft Operations Building v deň štartuPosádka Apolla 11 raňajkuje v jedálni v Manned Spacecraft Operations Building v deň štartu
* Posádka Apolla 11, Neil Armstrong, Michael Collins a Edwin „Buzz" Aldrin, začína svoju cestu k štartovaciemu komplexu 39A, ráno 16. júla 1969Posádka Apolla 11, Neil Armstrong, Michael Collins a Edwin „Buzz" Aldrin, začína svoju cestu k štartovaciemu komplexu 39A, ráno 16. júla 1969
* Operations and Checkout Building v období programu Space ShuttleOperations and Checkout Building v období programu Space Shuttle
* Skúšky modulu Destiny pre Medzinárodnú vesmírnu stanicu v Operations and Checkout Building, 1. júl 2000Skúšky modulu Destiny pre Medzinárodnú vesmírnu stanicu v Operations and Checkout Building, 1. júl 2000
* Dielňa č. 1 pre pilotované kozmické lodeDielňa č. 1 pre pilotované kozmické lode
* Interiér jednej z izieb pre astronautovInteriér jednej z izieb pre astronautov
* Chodba v ubytovacích priestorochChodba v ubytovacích priestoroch
* KuchyňaKuchyňa
* Jedáleň v ubytovniach pre posádky, v ktorej astronauti raňajkujú v deň štartu už od čias programu Gemini v polovici 60. rokov 20. storočiaJedáleň v ubytovniach pre posádky, v ktorej astronauti raňajkujú v deň štartu už od čias programu Gemini v polovici 60. rokov 20. storočia
* Jedna z miestností, kde si posádky pred letom obliekajú a následne kontrolujú skafandreJedna z miestností, kde si posádky pred letom obliekajú a následne kontrolujú skafandre
* Posádka misie SpaceX Demo-2, Douglas Hurley (vľavo) a Robert Behnken (vpravo), začína svoju cestu k štartovaciemu komplexu 39A, 30. máj 2020Posádka misie SpaceX Demo-2, Douglas Hurley (vľavo) a Robert Behnken (vpravo), začína svoju cestu k štartovaciemu komplexu 39A, 30. máj 2020

Pozri aj
--------

* Neil Armstrong
* Kennedyho vesmírne stredisko

Iné projekty
------------

Commons
* Spolupracuj na Commons Commons ponúka multimediálne súbory na tému **Neil Armstrong Operations and Checkout Building**

Externé odkazy
--------------

* Neil Armstrong Operations and Checkout Building na stránkach science.ksc.nasa.gov (po anglicky)
* Neil Armstrong Operations and Checkout Building na stránkach spaceflorida.gov (po anglicky)

Zdroj
-----

*Tento článok je čiastočný alebo úplný preklad článku Operations and Checkout Building na anglickej Wikipédii.*


|  |  |
| --- | --- |
| Portal | Kozmonautický portál |